ming030890/wiki-yue-high-quality huggingface dataset:
金髮妹同三隻熊

《金髮妹同三隻熊》（英文：Goldilocks and the Three Bears），又或者譯做《金髮姑娘同三隻熊》，係一個源自 19 世紀英格蘭嘅童話故事，顧名思義講到一個金頭髮嘅細路女同埋三隻熊。
個故仔好短好簡單，但係就好出名，而且仲有咁上下文化影響力：有唔少創作品都有由呢個故仔嗰度取材，而且廿一世紀初嘅英文當中仲有幾隻字詞係嚟自呢個故仔嘅。

情節
好耐好耐以前有三隻熊。佢哋係一家三口－熊爸爸、熊媽媽同熊囝仔。佢哋住喺森林入面嘅一間屋。有一日，佢哋煲咗啲好靚嘅餬做早餐，不過啲餬熱得滯，所以佢哋就將啲餬分做三碗，然後走咗去散步，諗住畀啲餬慢慢攤凍佢。
正當三隻熊去咗散步嗰陣，有個叫做金髮妹（Goldilocks）嘅細路女捉蝴蝶路過。金髮妹係個好冇家教嘅女仔。佢見到熊家嗰間屋，問都唔問就開門走入去。佢望到檯上面三碗餬好似好好食噉，就想擅自攞嚟食。
首先佢試咗吓熊爸爸嗰碗。「嗯，太熱喇。」
然後佢試咗吓熊媽媽嗰碗。「嗯，太凍喇。」
最後佢試吓熊囝仔嗰碗。「嗯，啱啱好。」（Just right）
於是金髮妹就坐低食熊囝仔嗰碗餬，食到一乾二淨。佢食食吓就開始覺攰，想搵張櫈坐低唞吓。
首先佢試咗吓熊爸爸張櫈。「嗯，太硬喇。」
然後佢試咗吓熊媽媽張櫈。「嗯，太軟喇。」
最後佢試吓熊囝仔張櫈。「嗯，啱啱好。」
於是金髮妹就喺熊囝仔張櫈度坐低，仲坐爛咗張櫈。佢唞唞吓仲瞌眼睏，所以佢就走入睡房，想搵張床。
首先佢試咗吓熊爸爸張床。「嗯，頭嗰邊太高喇。」
然後佢試咗吓熊媽媽張床。「嗯，腳嗰邊太高喇。」
最後佢試吓熊囝仔張床。「嗯，啱啱好。」
於是金髮妹就喺熊囝仔張床度睏覺，仲睏得好淰。
過咗冇幾耐，三隻熊散完步返到屋企。
「有人入咗我哋間屋！」
「有人食過我哋啲餬！」
「有人整爛咗我張櫈！」
三隻熊跟住就喺睡房度發現咗睏緊嘅金髮妹。佢哋嬲起上嚟，就大聲噉咆哮。金髮妹醒咗見到三隻熊喺度大發雷霆，嚇到有咁快得咁快跑。
自此之後，三隻熊就再冇見過金髮妹。故仔完。
故仔嘅原始版本講嘅係一個肉酸嘅老女人，趁三隻擬人化寡佬熊人唔喺屋企嘅時候，入咗佢地森林間屋，老女人食啲糊，坐爛張櫈，上床瞓着。當熊人返嚟見到，佢醒咗，跳出窗，再冇出現過。呢個版本有提到三隻寡佬熊嘥士唔同，大中細三隻。第二個版本用一個叫 Goldilocks 嘅後生金髮妹取代咗老女人，第三個就係到而家為止最出名嘅版本，用一家三口代替寡佬熊人三人組－大熊變咗阿爸，中熊變咗阿媽，而細熊變咗囝仔。

影響
睇埋：金髮妹原則同可住帶
有唔少創作品都有由呢個故仔度取材，例子可以睇吓 2022 年嘅電腦動畫奇幻片《無敵貓劍俠：8+1 條命》或者係 DC 漫畫《Fables》呀噉。
《金髮妹同三隻熊》呢個故仔 just right（啱啱好）嗰句嘢好出名。呢句嘢仲有畀科學界攞嚟幫啲概念改名：有好多科學領域都有講到
「
啲變數嘅數值要啱啱好，唔好太高又唔好太低。
」
呢個諗頭，例如天文學上就有講到可住帶嘅概念，提到一粒行星如果要有生命，佢唔可以離佢粒恆星太遠（太遠就會凍得滯），但又唔可以離佢粒恆星太近（太近就會熱得滯）－粒行星同佢粒恆星之間嘅距離要啱啱好。而喺廿一世紀英文入面，
可住帶有陣時會畀人嗌做 Goldilocks Zone ：
金星：表面閒閒哋攝氏幾百度－「離太陽近得滯，太熱喇。」
土星：表面閒閒哋攝氏零下百幾度－「離太陽遠得滯，太凍喇。」
地球：「啱啱好。」
「啲變數嘅數值要啱啱好」呢個諗頭畀人改咗個名，叫金髮妹原則（The Goldilocks principle）。
金鳳區

金鳳區係中國寧夏銀川一個區，總面積270平方公里，人口28萬。
金鷄報曉

金鷄報曉（粵拼：gam1 gai1 bou3 hiu2）係一部喺2017年初拍嘅喜劇、奇幻同愛情電影。部片由謝德炬、黃展昌同何鶯做指導，李楊、向安神、梁皓明、袁韻同李喬新負責出鏡。部片喺2017年1月26號首播，全長個半鐘頭。

劇情
春節前15日，方前喺廈門出差時令業務整到亂嗮籠。方前原先唔想返廣州俾阿爸鬧餐飽，但佢阿媽又俾滾友呃咗而坐高鐵返廣州。方前冇乜社會經驗，佢唔單止買唔到高鐵飛，凈幫襯黃牛賣啲高價飛先至返到去。咁啱撞到正，杜小然又係幫襯黃牛買飛。坐緊高鐵時，杜小然同方前連面都冇撞正，直到廣州南站出站時，兩人又唔小心撞到正，重神神霸霸噉攞咗人哋嘅高鐵飛。
返到屋企後，雙方家庭成日家嘈屋閉，杜小然同方前兩位啋都唔啋佢哋，凈掛住晚黑瞓覺。但第二日朝早醒時，兩位突然發現靈魂竟然調轉咗而開始經歷各自唔同嘅陌生世界……
荃灣長者健康中心

荃灣長者健康中心，香港長者健康中心之一，為老人而設，防治疾病，促進健康，喺荃灣沙咀道，戴麟趾夫人分科診療所入便，英文叫Tsuen Wan Elderly Health Centre。行政上歸荃灣區。開禮拜一到五，公眾假期唔開。歸衞生署管。
荃灣街市

荃灣街市，香港街市之一，喺新界荃灣，行政上歸荃灣區。佢響荃灣市中心，街市大樓一九八一年啟用。佢四條街包圍，東為眾安街，西為川龍街，南為海壩街，北為荃灣街市街。
街市樓高兩層，四四方方咁，歸食物環境衛生署管。地下賣熟食、生菓、日用品、鮮花等，有報紙檔，另有廁所。一樓賣燒味、金魚、生肉、家禽等。天台有遊樂場，叫荃灣街市天台遊樂場。
荃灣街市街嗰面，大樓外有專綫小巴站，亦有紅色小巴站。
荃灣市區內，食物環境衛生署打理嘅街市，尚有香華街街市，同楊屋道街市。

文
英文寫Tsuen Wan Market。
荃灣西約體育館

荃灣西約體育館，香港室內體育館之一，喺荃灣之荃灣西約，海安路六十八號，英文叫Tsuen Wan West Sports Centre。行政上歸荃灣區。設施有籃球場、排球場、羽毛球場、壁球場、乒乓球檯、活動室、健身室。
荃灣路

荃灣路係香港一條快速公路，喺新界葵青區到荃灣區，由葵涌葵涌道連到荃灣屯門公路，1981年先通德士古道以南路段，以北路段喺1985年通車。呢條公路係5號幹線其中一段。
荃灣街市街

荃灣街市街（英文：Tsuen Wan Market Street）係香港新界荃灣區荃灣市中心一條馬路，由大河道開始，去到關門口街。
荃灣西北

荃灣西北（英文：Tsuen Wan Northwest，代號K1）係香港荃灣區議會下轄嘅其中一個雙議席選區，2023年設立，範圍主要係荃灣區西北部。
荃灣鄉事委員會

荃灣鄉事委員會（英文：Tsuen Wan Rural Committee）係香港新界荃灣區其中一個鄉事委員會，管轄荃灣鄉村，現任主席邱錦平。
荃灣街市天台遊樂場

荃灣街市天台遊樂場，香港公園之一，遊樂場之一，喺荃灣，荃灣街市街，荃灣街市天台，另三邊為川龍街、海壩街同眾安街，英文叫Tsuen Wan Market Roof Top Playground。行政上歸荃灣區。設施有戶外乒乓球檯。
賣飛佛

賣飛佛係港式廣東話 my favourite 嘅音譯，即我最鍾意嘅，係而家𡃁仔女嘅潮語。

出處
泰林電器搞年輕化，2005年搵咗吳卓羲拍攝電視廣告。臨尾吳卓羲用港式口音講出：“Tailin, My Favourite.”
賦神星

賦神星（Sappho），即係小行星80，係太陽系小行星帶嘅一粒小行星，喺1864年5月2號發現。
賦格曲

賦格曲（英文：fugue，英文讀音：/fjuːg/），之前又叫過 ｢ricercar｣（｢揾出來｣），屬於對位作曲嘅一種形式，自由過卡農曲少少。音樂開頭通常由中聲部獨奏，跟住第二聲部高五度加入，奏埋之前同一曲式，呢個時間第一部就繼續用對位音來伴奏；跟住其他聲部就一部跟住一部咁用同一曲式加入。淨返落來首曲就由所有聲部互相追逐。
賤民20

《賤民20》（粵拼：zin6 man4 ji6 sap6，3 Haters）係香港電視娛樂嘅ViuTV製作嘅電視劇，喺2017年8月28號到9月22號逢禮拜一到五21:30-22:00喺ViuTV首播，一共20集。套劇由王宗堯、吳海昕、陳炳銓領銜主演，林芊妤、楊英偉、吳浣儀、阮民安、黎萬宏、張敬仁、林兆霞、余曉彤、湯加文演出。而陳炳銓亦有份策劃呢套劇、王宗堯更有份擔任拍攝劇照特寫。

故事大綱
故仔開頭講三位主角：一個破咗產喺人生低谷嘅賤男人（王宗堯 飾），一個迷茫又渴求解脫嘅自作賤女人（吳海昕 飾），同一個只係想委曲求存卑賤生活嘅市井男人（陳炳銓 飾），佢哋三個走埋一齊，想炸爆個公廁宣洩一下，最後反而殺死咗自己。之後故仔再倒轉頭講返佢哋三位點解會變得咁賤。

角色
呢套劇嘅其中一個特色係三位主角都無自己個名，只係用字母XYZ代表，同佢哋有關切關係嘅角色亦好多都無名。
賦

賦（粵拼：fu3）係古代一種押韻嘅文體，由楚辭演變而嚟。

純馳浩蜺，前後駱驛。

顒顒卬卬，椐椐彊彊，莘莘將將。

壁壘重堅，沓雜似軍行。

訇隱匈磕，軋盤涌裔，原不可當。
賦詩

賦詩（法文：Fuissé），係法國布爾岡桑恩盧華嘅其中一個市鎮。
賀芬咸體育會

賀芬咸體育會（德文：TSG 1899 Hoffenheim）係德國賀芬咸一間職業足球球會，依家踢緊德國甲組足球聯賽‎。
賀芬咸

賀芬咸（德文：Hoffenheim）係德國巴登－烏騰堡辛斯海姆一個鎮，人口3,300。
賀江

賀江喺中國廣東廣西，古稱封水，又叫開江、封溪水，係一條江，亦係西江支流。有說係同漓江成姊妹。

水文
賀江一支，出自連山西便。西有上吉水，向西南流，到木羌墟，有八排瑤水東南注入。上吉水屈西北，過鐘山，入廣西賀縣。
而另一支，臨水自富川經過縣西北，東南流，右受馬窩山水，左受里松墟水，經過縣治北，同上吉水一支會合。再向東南，右受大桂山水，賀江合桂嶺諸山水西南流來會，東南入信都。
過咗信都，去到白沙墟，由廣西去返廣東，即係開建縣境。因為咁，賀江又叫開江，東南到咗潭霜山，潭霜水合金裝水南流入來。又向南，同蓮塘水合，過開建縣治，即今南豐西南，左納金縷水、黎水，右納大玉水、小玉水，屈東南入封川，所以賀江又叫封溪水。
入封川之後，左合寧洞水、文德水，右合東安江。向東南，右納蟠龍水，左世陽水，過圓珠山，屈西南入德慶。
賀若弼

賀若弼（544年—607年8月27號），字輔伯，洛陽人，係隋朝嘅將領、開國功臣。588年佢同晉王楊廣等人南征滅咗陳朝，封做宋國公。楊廣繼位之後，佢因夾埋高熲、宇文弼妄議皇帝而俾處決咗。
賀民費沙

賀民·愛渺·費沙（粵拼：ho6 man4 ngoi3 miu6 fai3 saa1；德文：Hermann Emil Fischer，1852年10月9號—1919年7月15號）係一位德國化學家，出名研究嘌呤同糖，發明咗可以表達糖結構嘅費沙投影式，佢確定咗咖啡因、茶碱、尿酸呢啲嘢都係嘌呤嘅衍生物而合成咗嘌呤。重開拓咗研究蛋白質嗰行，確定咗氨基酸通過肽鍵而形成多肽，重成功合成咗多肽。喺1902年，由於佢嘅嘌呤同糖類嘅合成研究，攞咗諾貝爾化學獎。

同佢有關嘅書
John Hudson，The Hsitory of Chemistry，Chapman & Hall，New York 1992. ISBN 0-412-03641-X
《中国大百科全书·化学卷》费舍尔条目。
诺贝尔官方网站——同賀民·愛渺·費沙嘅传记
賀爾蒙

賀爾蒙（英文：Hormone），又寫做荷爾蒙，或者叫激素，係由內分泌腺整嘅化學嘢，隨住血行勻全身，控制身體長大、新陳代謝同神經信號傳導。
賀綠汀

賀綠汀（粵拼：ho6 luk6 ding1，1903年7月20號—1999年4月27號），名楷，號抱真，係湖南邵東人、中國作曲家、音樂理論家、音樂教育家。
針草坳

針草坳係香港一坳，介乎針山與草山之間而名，喺新界沙田區道風山同排頭，鄰近狗肚山，係麥理浩徑第七段必經之地，每年樂施毅行者活動亦途經呢度。
針灸

針灸（粵拼：zam1 gau3，英文：Acupuncture），係指用針拮或者用火灸人嘅某啲穴位嚟醫病嘅方法。古字鍼灸，係針法同灸法嘅合体，源自古代砭石。中醫學用針拮或火灸穴位黎醫病，係联合国教科文组织认定嘅人类非物质文化遗产代表作。根据中医学理论，刺激穴位可以改善经络中嘅气嘅流向。
針灸被認為起源於公元前100年左右嘅中國，大約係《黃帝內經》出版嗰陣，雖然有啲專家認為可能更早。

針灸喺公元6世紀首先傳咗去韓國，然後由醫療傳教士再傳到去日本，再由法國開始傳播到歐洲。20世紀，隨住針灸傳播到美國同西方，同西方信仰有衝突嘅針灸精神元素有時被嫌棄，取而代之嘅係簡單地將針拮入穴位。
中国宋代銅人，上面有穴位。
中华人民共和国成立后，大陆成立咗中国针灸学会去继承同发展针灸。研究人员结合现代医家嘅临床经验同科研成果，出版咗好多针灸学术专著同论文，创立咗好似"针刺麻醉"呢啲新式针灸。针灸嘅研究亦由单一嘅文献整理发展到对醫病嘅临床疗效做系统观察，结合现代生理学、解剖学、组织学、生化学、免疫学同分子生物学呢啲学科去探讨针灸治疗嘅原理。
現代研究認為針灸嘅療效可能同突觸同埋神經傳導物質有關。
北京、上海、南京而家都有国际针灸培训中心。1987年成立咗世界针灸学会联合会（简称"世界针联"）係世界卫生组织指导下嘅組織，總部設喺北京。
針山

針山（英文：Needle Hill），又叫尖山，係香港中部一山，響新界南部。佢山頂睇嚟幾尖，海拔532米高。佢北面有草山，南面係下城門水塘，西面係城門水塘。城門隧道響佢南邊穿過。「針草帽」係麥理浩徑第7段，三條大斜路，往往決定毅行者行唔行得成。

地質
針山山體由花崗岩構成。酸性岩漿喺白堊紀形時入侵地殼，喺城門河谷嘅西北面形成咗一個東北-西南走向嘅侵入體。岩漿冷卻後結晶成呈淡粉紅灰色、細粒同部份具斑狀岩嘅花崗岩。由於較圍岩抗蝕，經剝蝕後突起成為針山。山上嘅鎢礦同鉬礦隨之形成。

名
客家話中「尖」與「針」相似，所以又名為針山。
針谷岳晃

針谷岳晃（1998年10月15號—）係日本足球員，打中場位置，效力磐田山葉。
針頂

針頂，密頭指環，手指套一種，載上手指，可以頂住支針，以免拮到手指。針頂又可以寫做頂針。
掘出漢時用針頂，可見幾咁古老。古時歐洲都有唔少。
日文稱為指貫，穿手指。英文稱為Thimble，出自古英文þȳmel，意謂姆指架生。
針對香港泛民主派嘅流料

喺香港，泛民主派周不時會成為流料嘅攻擊對象，有啲流料來源甚至涉及一啲香港政府官員或者親中陣營嘅立法會議員。亦有一啲親中陣營嘅人，就算喺啲流料被釐清否定之後，仍然繼續攞嚟攻擊泛民主派。有香港嘅傳媒人同海外嘅研究都指出，呢啲針對泛民主派人士同行動嘅流料謠言，好有可能係背後有人操控。

陳方安生獲十成按揭謠言
内文：陳方安生獲十成按揭謠言
2007年8月8號，民建聯港島區立法會議員馬力死咗，佢嘅議席空缺，需要進行補選。陳方安生喺勝出泛民主派初選後出戰呢次選舉。因為陳太出選，謠言再度被廣泛流傳，被一啲親中陣營政治人同媒體用來喺選舉論壇等場合質疑佢。

2011年公民黨支持外傭居港權謠言
内文：公民黨支持外傭居港權謠言
喺2011年，有唔同媒體報導，話公民黨透過法律訴訟，爭取同支持香港外籍家庭傭工住滿7年後獲得居港權，成為香港永久性居民嘅謠言。縱然公民黨已經否認並提出有關黨員只係依照《大律師行為守則》行事，但由於事件臨近2011年香港區議會選舉，謠言仍然被一啲唔支持公民黨嘅人，或者一啲親中陣營嘅炒作。

雨傘革命期間嘅謠言
Facebook上曾經有一個名為Marc Tan嘅網民留言，聲稱一位朋友嘅大肚老婆，因為佔中令交通擠塞，遲咗去到律敦治醫院分娩，令女嬰嚴重腦缺氧、大量腦細胞死亡。但係文章一出之後，就有網民釐清，律敦治醫院無設有產房，直指呢啲係五毛作故仔，醫院管理局新聞組亦同律敦治醫院核實，稱佔領行動發生之後，並無接受呢個個案。
有一個自稱叫做「容姐」嘅人，打咗上去香港電台phone-in節目《有李同行》，話因為佔中令佢喺隧道內「塞咗四個鐘」，結果未能同家人到港島見癌症病重媳婦最後一面，但事後有唔少網民話，當日紅隧交通非常疏落。時事評論員范中流亦指，如果塞車四個鐘，必定係大新聞，但各大傳媒未見報道。資深傳媒人區家麟撰文回應事件嘅時候，形容事件令人心寒，又話呢啲謠言散播係有組織同計劃。

2015年無綫新聞謊稱民主、公民黨反對大嶼山新路
喺2015年10月，汲水門大橋因為有船撞橋而封閉，搞到大嶼山有兩個鐘變咗孤島，無綫新聞之後報導重提2002年連接大嶼山同元朗嘅十號幹線方案，錯誤報導民主黨同公民黨反對方案。但當時公民黨未成立，民主黨議員投票贊成，反而係民建聯同自由黨聯手否決。通訊局裁定投訴成立，向無綫同無綫網絡電視出警告。不過，無綫新聞只係低調更正報道，無正式更正聲明或者道歉。

黃之鋒以二千萬買樓假新聞
喺2019年10月，網上流傳一單假新聞話黃之鋒，以二千萬購入南區豪宅貝沙灣分層戶，當中指明係貝沙灣南灣六座中高層B室單位，買賣由美聯物業促成。黃之鋒否認事件，美聯物業之後回應話佢哋無幫黃之鋒做過任何買賣，《星島日報》記者去土地註冊處做查冊亦未見嗰個單位易手。
不過，有啲激進建制派嘅人，仍然攞呢單新聞嚟做文章。例如喺2020年香港立法會選舉民主派初選嘅投票日，黃之鋒喺太古康怡廣場外為袁嘉蔚拉票嘅時候，石房有忽然現身騷擾佢哋嘅拉票活動，用電話拍攝佢哋，又指罵黃之鋒係「漢奸走狗」，用呢單新聞老屈佢。擾攘約10分鐘後，在場好多人指罵石房有，結果石房有自行離開現場。

羅范椒芬散播假新聞聲稱有少女向激進派示威者提供性服務
2019年9月9號逃犯條例修訂草案風波期間，行政會議成員羅范椒芬喺接受香港電台英文台節目《Backchat》嘅時候，宣稱有年輕少女為一啲激進示威者提供免費性愛服務，又宣稱已經證實咗件事，聲稱對於呢啲少女被誤導而提供免費性服務感到悲哀。
羅范椒芬嘅說法令公眾嘩然，泛民主派有唔少人，例如當時出席同一節目嘅吳文遠，仲有黃碧雲同埋陳淑莊都批評佢放流料引起公眾恐慌，行為唔能夠接受，有傳媒亦做咗事實核查，否咗佢嘅說法。

中國「中央政法委」散播民主派聘請職業示威者假新聞
喺逃犯條例修訂草案風波期間，中國「中央政法委」微信官方帳號曾經發布新聞，指控運動背後係有人聘請示威者，甚至講到如果殺警，最高會有2000萬。但台灣事實查核中心就查證新聞入面提及Telegram頻道嘅「死士招募組」，發現根本無提及酬勞、撫恤金等訊息。查證又發現佢哋攞咗路透社嘅照片看圖作文，同埋老作涉及壹傳媒嘅重要股票交易公告，確認呢段係假新聞。

2019年香港區議會選舉攻擊泛民主派當選人嘅留言
喺選舉結果公佈後，有多名泛民主派當選人疑似被微博等一啲社交網站傳聞有不良行為或者生理缺陷。其中喺深水埗南昌北選區擊敗民建聯鄭泳舜嘅公民黨男性當選人劉家衡，就被指係「著名援交女」、「AV天使」；喺油尖旺佐敦南選區擊敗民建聯葉傲冬嘅陳梓維被傳為係庇護工場嘅弱智人士，「自理能力差少少」；而出戰北區清河選區嘅註冊社工袁浩倫就被指啱啱喺戒毒中心完成療程出嚟。其後求驗傳媒批評，呢啲改圖係不實指控，被抹黑嘅劉家衡握就回應話無諗過有一日連自己嘅性別都需要澄清。

假新聞攻擊背後嘅操作
美國獨立社交平台研究公司Graphika喺2021年2月發表報告，指出有數以百萬計嘅虛假社交平台帳戶有組織同有系統咁幫中共唱好，攻擊香港泛民主派人士同香港修例風波，又點名提到，包括港人講地在內嘅多名親中陣營人士同網媒，仲有新民黨成員陳志豪、中國外交部發言人趙立堅、多位中國駐外大使等，有份參與散播垃圾流料（spamouflage）。報告又話，有關活動有幕後組織同資金支持。
資深傳媒人區家麟喺分析一啲同佔中有關嘅流言個陣，形容呢啲謠言嘅散播有組織有計劃，識得講故仔，有畫面感有細節，仿真度極高，渠道亦揀得好。
針筒

針筒（粵拼：zam1 tung2，英文：Syringe）係種簡單嘅泵，由圓柱管同活塞組成，最前面有個細竉，用嚟將一啲液體或者氣體打入同抽出某啲區域。
莊哲猛

莊哲猛，香港商界親中陣營政治人、生意人（金源恆業控股老細），係楊孫西家族太子爺楊華勇嘅外父。

政治立場
佢係香港親中派人士，支持北京未經諮詢或香港人同意，強行訂立嘅《港版國安法》。另外，佢支持大幅度削減直選議席嘅所謂「完善選舉制度」，以及排除非建制派嘅所謂「愛國者治港」。

選舉經歷
喺2021年9月，佢成為香港特别行政區選舉委員會委員(有關全國性團體香港成員的代表：全國僑聯)。

家庭
佢已經結咗婚，太太係駱英英。莊莎娜同莊菲娜係佢兩個女。
莊園大屋

莊園嘅住宅係一種帶有歷史意義嘅家宅院加有莊園式嘅中心住宅。呢種最基礎嘅地域組合式結構嘅建築就喺歐洲嘅封建時期已經有喇，而呢啲屋成日都係畀莊園之王嚟住嘅。佢係由一個莊園同埋佢嘅大堂，組成嚟管理皇帝嘅莊園法庭同埋莊園嘅人客、宴會嘅公共大餐。雖然話呢種咁嘅屋喺依家嚟講，係冇咩人嚟接受喇，因為呢啲屋企喺中世纪末嗰陣，就係有錢佬住嘅屋。呢啲屋雖然話係加強咗個結構，但呢啲屋係成日特登用嚟畀人睇多過畀人攞嚟做防空洞嘅。而莊園嘅住宅，主要係出現響歐洲嘅封建主義國家入面，有時都被人話成呢啲屋唔係城堡就係宮殿，重有好多隻嗌法都有……

建築學嘅角度
雖然話呢啲屋都唔係城堡嘅典型要塞，但係好多間嘅莊園住宅都係加固咗嘅。佢哋成日都係用墻或者係溝渠嚟圍住成個農民嘅建築。佢重安排咗啲差佬嚟24個鐘睇實附近有冇賊佬或者係歹徒嚟喺呢間屋附近搞搞震。喺好耐之前，嗰啲差佬成日就把守響有活動橋嘅護城河附近，而且佢哋都喺警衛室同埋監視塔入面嘅，但係佢哋對於有防守嘅城堡嚟講，再大嘅塔或者係再猛嘅墻壁設計，凈係可以擋得住個圍攻咋。不過呢啲屋最基本嘅設計係從一個大堂到附近嘅細房仔入面，唔單止多咗啲和平生活，重減少咗出面嘅封建戰爭。
喺16世紀初嗰陣，莊園嘅住宅同埋細嘅城堡仔都係成日畀鄉下嘅仁兄同埋好多防禦嘅設備攞到舒適同埋嘅有特征性嘅意義。
莊嘉禾

莊嘉禾，香港親中派文化界人士，1941年褔建廈門市出生，福建省美術家協會會員，香港福建書畫研究會顧問。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
莊基

莊 基（英文：John Key，1961年8月9號—）係前紐西蘭總理，2008年11月到2016年12月在任。佢同時喺2006年到2016年做過紐西蘭國家黨黨魁。
喺佢之前，由工黨嘅海倫·克拉克做總理。莊基離任之後，由國家黨嘅比爾·英格利希接任總理。
莊周夢蝶

莊周夢蝶。池大雅畫作
莊周夢蝶係莊子提出嘅一個哲學論點，認為人冇可能確切噉區分真實同虛幻，當一個人認為事物存在真實同虛幻嘅差別嗰陣，經已有問題喺度。
莊子以故事嘅形式進行咗以下嘅闡述：
昔者莊周夢為胡蝶，栩栩然蝴蝶也。（自喻適志與！）不知周也。俄然覺，則蘧蘧然周也。不知周之夢為胡蝶與？蝴蝶之夢為周與？（周與蝴蝶則必有分矣。）……此之謂物化。
—— 《齊物論》
大意係：莊子有一日發夢，夢見自己變咗做一隻蝴蝶。醒咗之後，佢發現自己仲係莊子，於是佢唔知自己到底係變成莊子嘅蝴蝶吖，定係夢中變成蝴蝶嘅莊子。喺呢度，莊子提出咗一個哲學問題—人要點樣認識真實。如果一個夢望落夠真實，人好難知自己發緊夢。
逆光

逆光（法文：Contre-Jour），係一種影相技巧，即係利用逆光造成嘅亮度同黑暗之間嘅強烈對比，令主體出現黑暗嘅輪廓，做到剪影嘅效果，同一般令主體清晰睇得到嘅相唔同。
逆天奇案

《逆天奇案》（英文：Sinister Beings）係香港無綫電視製作嘅時裝電視劇，喺2021年5月播出，由陳展鵬、林夏薇、馮盈盈同黃智賢領銜主演，並由蔣祖曼、張頴康同劉佩玥聯合演出，總監製劉家豪。
逆向誘拐

《逆向誘拐》（英文：Napping Kid）係2018年上畫嘅港產片，由吳肇軒、蘇麗珊、邵仲衡主演，黃浩然執導。套戲改編自作家文善嘅同名推理小說，圍繞住一單勒索投資銀行嘅案件。
逄瑤

逄瑤（英文：Pang Yao，1995年5月27號—）係香港女單車手，遼寧大連人，經「輸入內地人才計劃」加入香港單車代表隊，有參與公路單車賽同場地單車賽。
逆元

喺數學入面，逆元係一個概念，推廣咗加法逆元（相反數對）同乘法逆元（倒數對）嘅概念。
逆反心理

逆反心理表示支持採取一種行動，結果說服到對方採取相反行動嘅一種心理結果。
譬如話喺馬克吐溫嘅《湯姆歷險記》入面，湯姆畀阿姨罰油牆，畀其他小朋友睇到，湯姆扮晒油牆係一種特權，唔畀人哋插手，結果成功噉令人哋不單止幫佢油牆重畀錢佢。
逆天奇案2

《逆天奇案2》（英文：Sinister Beings 2）係香港無綫電視拍攝製作嘅劇集，《逆天奇案》續作，由陳展鵬、林夏薇同方力申領銜主演，由黃智賢、蔣祖曼、張頴康、劉佩玥、馮盈盈、高鈞賢同李國麟聯合演出，監製陳志江、劉家豪。無綫電視翡翠台喺2024年4月1號到5月10號逢禮拜一到五20:30-21:30播。
釹攝石

釹攝石又嗌釹鐵硼攝石，係由釹、鐵、硼（Nd2Fe14B）形成嘅四方晶系晶體，由住友特殊金屬嘅佐川眞人喺1982年發現。爾種攝石嘅磁能積（BHmax）大過釤鈷攝石，係當時全世界磁能積最大嘅物質。後來，住友特殊金屬成功發展粉末冶金（英文：Powder metallurgy）法，通用汽車成功發展旋噴熔煉（英文：Melt spinning）法，可以造到釹鐵硼攝石。爾種攝石係家下磁性最強嘅永久攝石，亦係最常用嘅稀土攝石。釹鐵硼攝石廣泛應用喺電子產品，例如硬碟、手機、耳機同埋用電芯供電嘅工具等。
爲咗唔腐蝕，要喺永久攝石材料表面做保護處理，例如用金、鎳、鋅、錫做電鍍，同埋喺表面噴環氧樹脂等。
鈀幣

鈀幣（Palladium coin），係指用鈀造嘅銀仔。呢種幣首先由塞拉利昂喺1966年開始鑄造。當今流傳嘅鈀幣最多係由前蘇聯鑄造。
鈁

鈁（粵拼：Fong1，Francium），又叫鍅（粵拼：Faat3），係一種放射性嘅鹼金屬元素，符號係Fr，原子序數87，相對原子質量222.0397，1939年喺巴黎發現，並且用「法國」嚟起名。
鈁係鹼金屬，由於佢有放射性，而且化學反應極之活躍，因此到而家都整唔到純鈁。
鈁可以喺鈾礦同埋釷礦道發現，亦可以透過以質子轟擊釷而得到。
鈁有41種同位素，其中以鈁-223嘅半衰期最長，大概22分鐘。
維基同享有多媒體嘅嘢：
Francium（類）
釩嘅同位素

釩嘅同位素有31個，得51V係穩定，50V較為穩定，半衰期1.4×1017年，其餘嘅都係唔穩定。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
鈀

鈀（粵拼：baa2）係一種過渡金屬元素，佢個化學符號係Pd，原子序數係46，原子重量106.42。鈀嘅拉丁文Palladium係嚟自小行星智神星。
鈀金屬可以吸收自己體積900倍嘅氫氣，工業上主要用嚟做催化劑同埋白金首飾。
維基同享有多媒體嘅嘢：
Palladium（類）
鈀嘅同位素

鈀有51個同位素，其中5個係穩定嘅。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
邪骨

邪骨係有鹹濕成份嘅揼骨，內容包括撳人敏感地帶，甚至會做唔同類型嘅性行為。
若果要指明間舖正經，唔同上者嘅話，會特登講正骨。
邯鄲機場

邯鄲機場（hon4 daan1 gei1 coeng4）係喺中國嘅一個機場，喺2007年嗰陣起好。
邰氏

邰（粵拼：toi4）係唐人姓氏，喺《百家姓》裏頭排第270位。

名人
呢篇邰氏係同姓氏有關嘅楔位文章，重未寫完嘅。麻煩你幫手充實佢。
邪靈

邪靈（英文：demon）係指古代民間傳說當中常見、象徵邪惡嘅超自然生物。

仙子傳說
睇埋：仙子
中世紀歐洲曾經出現過「仙子係邪靈」噉嘅信念。
根據紀錄，17 世紀有基督徒曾經宣稱「仙子冚唪唥都係邪靈」，呢套諗法仲喺嗰個世紀風行一時；因為噉，當時有啲社群－尤其係出嗮名嚴嘅清教徒社群－會將「同仙子打交道」同「使用巫術等嘅邪術」兩者畫上等號，會當正聲稱自己有同仙子來往嘅人係巫術使用者，會用當時對付巫術使用者嘅方法（包括繯首同火刑呀噉）嚟對付呢啲人。
邪靈龍屬

邪靈龍屬（粵拼：ce4 ling4 lung4 suk6，Daemonosaurus），恐龍一種，係蜥形綱恐龍總目龍盤目嘅其中一種屬。
銅鑼灣岳王古廟

岳王古廟係香港唯一奉祀岳飛為主神嘅廟宇，喺銅鑼灣東部嘅電氣道。
岳王古廟喺第二次世界大戰之前已經有，嗰時係起喺路邊一座高台之上嘅，後嚟由於該區開始發展同埋修築馬路，先至喺路邊建築石墻維護古廟，再加建門樓加以關欄，因為太過趕急起，又冇加以設計，起成一座西式化嘅三合土門樓同埋鐵閘，用花崗石砌嘅圍牆亦似花園別墅嘅圍牆。
八十年代尾銅鑼灣警區未同北角警區合併之前，岳王古廟附近係前銅鑼灣警署，銅鑼灣街市，唔少警務人員都信奉精忠報國嘅岳王爺，每到岳王神誕，都會去到廟中賀誕上香。
銅鑼灣廣場一期

銅鑼灣廣場一期（Causeway Bay Plaza 1）係香港寫字樓同商場，喺銅鑼灣軒尼詩道489號，近波斯富街，高25層，1989年起好。
大廈原址係紐約戲院，因為配合香港地鐵銅鑼灣站西面大堂工程而拆咗。
銅鑼灣廣場二期

銅鑼灣廣場二期（Causeway Bay Plaza 2）係香港寫字樓同商場（寫字樓部份叫力寶商業大廈），喺銅鑼灣駱克道463-483號，近波斯富街，高24層，1992年起好。
銅鑼灣北站

銅鑼灣北站（英文：Causeway Bay North Station），原本叫維園站，係港鐵將軍澳綫一個已經落實起嘅地鐵站，屬北港島綫工程嘅一部分，暫時唔會早過2026年動工。建議位置喺香港島東角維園道同告士打道地底，好近維多利亞公園嘅西北邊，計劃服務銅鑼灣北部一帶。到時本站同會展站就會係將軍澳綫兩個喺灣仔區嘅車站。兩鐵合併前負責發展沙田至中環綫嘅九廣鐵路公司有諗過將車站經過長約240米嘅行人隧道，連接住現有港島綫銅鑼灣站嘅計劃，到時或者會落實，行人隧道收費區或者經過而家的銅鑼灣站東大堂連接，若果落實銅鑼灣站將會變成轉車站，有助分流北角站轉車嘅人流。
銅鑼灣地帶

銅鑼灣地帶（Causeway Place）係香港商場，喺銅鑼灣記利佐治街2-10號，香港大廈嘅基座，2000年開業。
銅鑼灣刺警案

銅鑼灣刺警案，又叫做梁健輝刺警案、七一刺警案，係件用刀襲警再自殺嘅事件，喺2021年7月1號晚黑發生。梁健輝喺香港銅鑼灣邋刀㨃落一個差佬背脊，跟住用刀自㨃心口。梁送院搶救不治，差佬受傷住院。

經過
2021年7月1號晚黑約10點10分，一位著黑衫、揹住背囊嘅男人响銅鑼灣崇光百貨出邊突然邋刀捅一個差佬背脊左邊，跟住再捅咗自己心口靠左一嘢，傷及心臟。佢心口標晒血，俾幾個差佬㩒落地。救護車到場送佢去律敦治醫院搶救，但佢卒之响11點20分左右死咗。現場地面留低大灘血跡。

施襲者
襲擊者叫梁健輝，五十歲，生前喺維他奶國際香港採購部做採購主任，寡佬一名，同屋企人住喺新蒲崗。佢隨身帶住USB記憶體，內有遺書交代施襲原因，內文有批評差人嘅字句，不滿皇氣包庇罪犯，並質疑國安法實施後影響香港市民嘅自由。
佢郁手前亦留低幾封遺書，話殺警後會自殺，並向年邁雙親交代後事。佢冇响社交媒體活躍，但相當留意過去幾年有關社會運動嘅消息。佢冇刑事紀錄。差人喺佢屋企檢獲一啲有關社運嘅文宣街招。

受襲者
官方公布中刀者係個廿八歲機動部隊男警員。佢嘅真名蘇敬祖過咗好耐先至公開。

紀念
刺警案第日，銅鑼灣崇光百貨外有成村人獻花悼念死者。差佬跟手揼晒市民嘅鮮花落垃圾桶。到中午差佬仲開始搜查所有手揸鮮花及接近崇光百貨嘅市民。現場有一位男仔舉牌提供「Free Hug（英文：Free Hugs Campaign）」，同人擁抱，希望能夠同市民互相鼓勵。佢亦畀皇氣截查。

政府反應
香港警察話呢單案係「孤狼式襲擊」。政務司司長李家超話同案主搞悼念、獻花之類都可能觸犯國安法，警方國安處跟尾就宣佈接手調查。

維他奶公司爭論
事件發生後，一則叫「有關一位同事於事件中身故」、署名「各員工」、頂部標有「維他奶國際集團有限公司」商標嘅繁體中文內部通告喺網上流傳。嗰則通告認為呢位同事「不幸逝世」，又重申「向健輝的家人致以最深切的慰問」，引發部份網民不滿，指集團涉嫌支持恐怖份子，並喺新浪微博等網站上呼籲抵制所有維他旗下產品。中國區維他檸檬茶代言人龔俊、維他奶代言人任嘉倫隨即宣佈終止同維他奶品牌嘅合作。龔俊更加透過公司發表聲明，認為「我司以及龔俊先生堅決抵制一切形式的暴力、恐怖等極端行為，堅決維護社會穩定和祖國利益。對任何暴力以及支持暴力的行為始終堅持零容忍態度」。李振寧亦喺新浪微博直播期間飲用咗維他奶嘅產品，畀網友評論提醒「不要喝」「維他奶港獨」，之後隨即將產品掟入垃圾桶。
7月3號凌晨，維他奶喺官方微博刊出簡體中文聲明，表示「集團全力支持香港當局根據港區國安法對事件進行全面調查」。7月3號中午，維他奶集團再喺微博發佈聲明，聲稱7月1號網上流傳有關襲警案疑兇梁健輝嘅內部文件「是由一位員工私下撰寫並內部轉發，未經授權，亦無遵從維他奶集團內部審批流程，措辭極為不當，涉事員工個人撰寫的內容本來不應該公開，更不應在公司內部發佈」。受呢次事件影響，中國大陸部分超市將維他奶集團旗下產品下架處理。
到7月5號，網上流傳一份繁體中文同英文對照嘅維他奶內部通告，宣布維他奶國際集團香港區人力資源總監已經離職，香港區職責由首席人力資源總監兼任。當日，維他奶股價喺香港股市低開10%，隨後跌幅擴大，一度跌15%，中午收報港幣26元，跌11.6%，成交額8.09億元。截至下晝2點，公司嘅股價報25.8蚊，市值蒸發36.8億元。之後公司收到炸彈恐嚇，聲稱要喺屯門廠房引爆炸彈，案件列作「​刑事恐嚇」，暫時未有人被捕。
7月6號下晝，新浪微博流傳維他奶執行主席羅友禮向全體員工發嘅簡體中文內部信，指出「襲警事件是公然挑戰法律的嚴重違法暴力行為」，違背咗公司核心價值，又話已經辭退私自發內部通告嘅員工。
銅鑼灣天后廟

銅鑼灣天后廟，又叫燈籠洲天后古廟，喺香港銅鑼灣天后廟道10號，灣仔區同東區之間嘅一條分界綫，銅鑼灣天后廟喺清初起，由戴仕蕃筹建，當時叫做「鹽船灣紅香爐廟」，天后廟嘅業權到而家仍屬戴氏族人（戴氏福堂有限公司）所擁有，1928年通過嘅「華人廟宇條例」，規定全港嘅廟宇都由華人廟宇委員會打理，但係紅香爐天后廟就獲豁免，仍由戴氏族人自行管理，係一個非常特別嘅例子。銅鑼灣天后廟主祀神靈係天后娘娘，另祀神靈係觀音、正財神同包公。間廟喺1982年被評為香港法定古蹟。
郭采潔

郭采潔（粵拼：gwok3 coi2 git3；英文：Amber Kuo；1986年2月19號—）係一個臺灣歌手、演員同埋廣告模特兒，國立臺北大學社會工作學系畢業。2007年12月25號發行首張專輯《隱形超人》。出唱片前，演過音樂錄影帶。經紀公司係娛樂產房，唱片公司係華納音樂。2013年11月，郭采潔喺Facebook道公開反對臺灣多元成家法案。
郭詩慧

郭詩慧（Melody Kwok），MH，香港建制派（商界親中派）政治人、生意人，係莎莎國際郭少明嘅太子女，亦係香港化粧品同業協會會長。

選舉經歷
喺2021年9月，佢當選成為香港特别行政區選舉委員會批發及零售界委員。
郭諾

郭諾（Conon，630年—687年9月21號）係羅馬天主教第83任教宗，686年到687年在位。
郭軍城

郭軍城（英文：Gary Kwok，1952年—2011年3月11號），係香港第一個贏得亞洲冠軍嘅桌球手，有「亞洲之虎」嘅美譽，亦係前香港亞洲電視賽馬節目主持人，喺1980年代曾經同董驃同熊良錫拍檔主持《賽馬結果》節目，亦曾經拍過電影。

生平
郭軍城十三歲開始打桌球，喺1985年贏得亞洲桌球錦標賽冠軍，係香港第一個贏得亞洲冠軍嘅桌球手，贏得「亞洲之虎」美譽。之後，郭軍城亦曾經多次贏得中國全國桌發錦標賽冠軍。
球場以外，郭軍城喺1980年代曾經同董驃同熊良錫拍檔主持亞洲電視賽馬節目《賽馬結果》，亦曾經客串參與電影演出，作品有：《望子成虫》（1984）、《青蛙王子》（1984）、《摩登仙履奇緣》（1985）、《皇家師姐》（1985）、《吉人天相》（1985)、《點指賊賊》（1988）等。
2000年，郭軍城曾經喺廣州同當時年僅十三歲嘅中國「桌球神童」丁俊暉切磋，結果落敗。
郭軍城後期大部分時間喺中國內地教波，間中都有返香港參加比賽，2009年得到香港比力公開賽季軍。
2011年3月11號晚，郭軍城同太太由陝西搭火車到廣州途中，懷疑心臟病發，送院後證實死亡，終年59歲。
郭金發

郭金發（1944年3月1號—2016年10月8號）係臺灣臺語流行音樂男歌手，臺北市大稻埕人，做過播音員，以歌曲《燒肉粽》成名，人稱「肉粽歌王」。雖然早年成名，唱片亦賣座，一生遺憾惟有未得過類似金曲獎嘅獎項。2016年10月8號參加高雄市鳳山區重陽節敬老演唱會，喺台上演唱《燒肉粽》時突然暈倒，送院不治，享壽72歲。

生平
郭金發喺臺北市大同區大橋國民小學畢業。1969年12月24號，中國電視公司綜藝節目《每日一星》六位主持人紫薇、劉家昌、左豔蓉、郭金發、鄧麗君、李健美同時現身呢集節目，演唱聖誕節歌曲。1970年1月4號，《每日一星》六位主持人從本日起，攜手喺中視每個星期日13點15分至14點15分播出嘅新節目《銀河星光》中演出。
2004年，郭金發邀請藝人余天等人為受台灣團結聯盟提名參選2004年高雄市議員補選嘅細仔郭建盟灌錄競選歌曲。
2006年，臺中市政府舉辦「2006台中粽子節」選拔「金肉粽」；5月18號，郭金發應臺中市市長胡志強邀請，喺臺中市政府公開獻唱《燒肉粽》，並擔任金肉粽選拔代言人。
郭金發夫婦有三個仔。2007年，做機師嘅郭金發二仔郭建男因癌症驟逝，郭建男「唔煙唔酒，但揾唔出病因」；郭金發因此徹底戒酒，飲食盡量清淡，勤走路。
2015年，郭金發同另外三位攞過金曲獎臺語最佳男演唱人獎嘅臺語歌手羅時豐（2004年）、荒山亮（2012年）、陳建瑋（2013年）等三人組成男子歌唱組合「金四喜」，為賀歲片《大囍臨門》演唱主題曲《歡喜來恰恰》，並喺全臺各地宣傳演唱。

逝世
響維基新聞度有一單新聞係同呢篇文有關：
台灣知名歌手郭金發辭世 享壽72歲
2016年10月8號，郭金發喺高雄市鳳山區公所於衛武營藝術文化中心籌備處園區空地舉辦嘅重陽節敬老演唱會唱歌時昏倒，被送往國軍高雄總醫院急救不治，享壽72歲；郭建盟得知郭金發昏倒嘅消息後趕去國軍高雄總醫院，一度喺急診室外一直嗌住「阿爸加油」；院方轉述，郭金發老婆傷心到暈咗。同郭金發同場演出嘅歌手有謝雷、張琪、劉福助、康弘等，康弘經理人話，同主辦單位連繫後獲知，郭金發演唱《燒肉粽》時，照慣例拉長音時瞬間倒地；謝雷話，郭金發喺唱《燒肉粽》之前唱兩首歌都好正常，但佢唱《燒肉粽》時忽然冇咗聲，無諗到佢突然跌低，現場樂隊小提琴手用心肺復甦術搶救佢。高雄市政府消防局五甲分隊話，本日17點36分接獲報案指有民眾頭暈需救護，出動救護車到場至知當事人係郭金發，當時郭金發已無生命徵象；佢哋嘗試以自動體外心臟去顫器（AED）搶救郭金發，但AED顯示唔建議使用，而改用心肺復甦，但郭金發到醫院時都無恢復心跳。郭建盟話，郭金發係心肺衰竭自然死，打咗三十支強心針都救唔番。
2016年10月8號晚，余天「傳奇50 華麗轉身」售票演唱會高雄巨蛋場，會場擺設郭金發送嘅花，花牌上寫著「圓滿成功」四字；余天喺舞台上唱完《飲者之歌》，得知郭金發猝逝，泣不成聲；來賓賀一航獻唱《懷念的播音員》悼念郭金發，邊唱邊喊。中華民國總統蔡英文、立法委員許智傑哀悼郭金發逝世：蔡英文喺facebook發文向郭金發家屬致哀，佢話，郭金發低沉渾厚嘅歌聲「將一直留喺台灣人嘅記憶」；許智傑話，佢會向文化部建議，將現有衛武營榕園廣場同旁邊保留嘅中華民國陸軍營舍建立「郭金發台灣老歌音樂紀念館」。
2016年10月9號上晝，臺灣高雄地方法院檢察署檢察官趙期正率領法醫蘇文祺同高雄市政府警察局人員，到郭金發遺體停放嘅高雄市新興區自立二路郭建盟服務處驗屍，向郭金發家屬詢問郭金發生前身體狀況後，發現遺體無外傷，推斷死於心肺衰竭，無複驗解剖之必要，已將遺體交畀家屬處理後事。同日，藝人李亞萍話，郭金發做過播音員，余天、劉福助、郭金發、劉朗、翁清溪同倪敏然曾結拜為六兄弟，如今六兄弟得劉福助同余天重在生；郭金發大仔郭建良話，郭金發成日提醒佢「出入小心」，如今佢再亦聽唔到阿爸把聲。同日，臺南市市長賴清德悼念郭金發，佢話，郭金發相當關心臺灣民主運動，郭建盟喺佢督促下做過高雄市議員，兩仔爺一齊為臺灣努力。
郭裕洪

郭裕洪（Kwok Yue Hung，1975年2月28號—）綽號雞仔，係一名足球員，司職右中場，入選過香港足球代表隊。
郭蘭英

郭蘭英（粵拼：gwok3 laan4 jing1；1929年12月31號—），係中國女高音歌唱家、歌劇演員。佢係第一、二、三、五、六屆全國人大代表。
郭誌有

郭誌有係香港親中派政治人物兼漁農界人士。

選舉經歷
喺2016年，佢成為香港特别行政區選舉委員會漁農界委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會漁農界委員。
角一

角一係星官角第一粒星，係佢嘅南星，因為角喺角宿之下，所以又叫角宿一。西洋叫Spica (讀/ˈspaɪkə/)，係室女座最光嘅星，叫所以叫室女座α星 (α Vir；α Virginis；Alpha Virginis) 。粒星係全天第十六光嘅星，光度一等。室女座嘅星都比較暗，唯獨佢係特別光。
北半球來講，春夜望東南會見到角一。沿住北斗七星嘅斗柄，同埋牧夫座嘅大角，連成曲綫，向下望就見到。
角一喺天球南緯約莫11度，同時亦坐喺黃道偏南少少嘅位，所以有機會畀月球或者其他行星遮住，即係掩食，亦即係行星掩星。

物理性質
角一離地球262光年。因為地球來睇係一等星，推算佢嘅光度係太陽2100倍。實際上，角一係一個雙星系統，係兩粒星嚟嘅，兩粒星好近，夾埋成爲互相圍繞公轉嘅雙星。兩粒星只係相隔0.12天文單位，公轉軌道周期4.0145日。兩粒星光譜都係高溫嘅B型，分別係B1同B4。分類上係藍矮星，有中等強度氫譜線，同時佢哋都係仙王座β型變星，所以角一個光度會徘徊喺0.97到1.04之間。角一亦係全天最光嘅旋轉橢球變星。
角一係最熱嘅一等星之一，高溫令佢放出高強度嘅紫外線，實際上，角一係比人眼睇到嘅更光。

文化意義
秋季太陽會經過室女座，咁所以角一象徵秋收。洋名Spica，就係拉丁文中spīca virginis，即係【室女嘅麥穗】。畫圖嗰陣會係女神左手抱住麥穗。
角元明日香

角元明日香 ，係日本嘅一個女藝人同埋配音員。
角二

角二係星官角第一粒星，係佢嘅北星，因為角喺角宿之下，所以又叫角宿二。西洋叫Heze，係室女座最第六光嘅星，叫所以叫室女座ζ星 (ζ Vir；ζ Virginis；Zeta Virginis) 。
角二係粒白矮星，喺主序星之內，目視光度3.37等。光譜來講歸A（細分為A3V），離地球74光年。佢嘅光度係太陽嘅18倍，而表面溫度係8400K。質量係太陽嘅兩倍。角二自轉得好快，唔使半日就轉完一圈。
角分辨度

一件成像儀器嘅角分辨度（英文：angular resolution）係指遠處兩件物件要相差幾多度呢件儀器先分辨到。
觀龍

觀龍（英文：Kwun Lung，代號A06）係中西區區議會轄下一個選區，喺1994年設立，依家嘅區議員係梁晃維。
角

神話之中，人鬼異獸，有類似獸角。

數學
角 (幾何)，兩條（唔係平行嘅）線之間相交形成嘅，隻角擘得有幾大叫角度。
多邊形突出部份，諸如三角、四角、五角。

天文
角 (星官)，二十八宿之一，星官之一。
角宿，二十八宿，角宿所管之星官

其他
毫子，原為銀仔別稱，不足一圓。
阿勒泰坦克

阿勒泰主戰坦克（土耳其文：Altay），係土耳其嘅第三代主戰坦克，以土耳其獨立戰爭之中指揮第5騎兵軍嘅陸軍將領法瑞丁·阿勒泰（Fahrettin Altay）命名，預計2015年服役。

開發
呢倘計劃最初喺2007年3月尾，由土耳其國防工業局同奧托卡公司簽署協議而開始嘅。由總理埃爾多安主導嘅國防工程部執行委員會俾咗奧托卡公司價值約5億美金嘅訂單，要求佢研製出4架國產主戰坦克。奧托卡公司係土耳其一間汽車製造商，自1963年嚟生產過超過25000架車。
2009年4月，土耳其國防工業局領導人穆拉德·巴亞喺第九屆IDEX國際國防工業展入面證實咗呢款坦克只係會用本國資源嚟生產，又預計三年之內可以製造出專為土耳其軍設計嘅坦克模型。截至2010年9月，阿勒泰坦克嘅概念設計階段已經完成，工作進入詳細階段。
2010年10月1，奧托卡公司同MTU以及蘭克公司簽訂大批坦克引擎嘅合約，同年12月，國防工業執行委員會決議開發本國生產嘅引擎。2011年5月，阿勒泰坦克模型響2011年IDEF展上面公佈。

性能
呢架坦克預計有120毫米55倍徑滑膛砲，並有應對生物、化學同輻射性攻擊嘅防護系統，引擎嘅馬力有1800匹（頭兩批訂單嘅車將會係1500匹馬力），時速70公里，可以響4.1米深嘅水下作戰。
阿勒瑪斯大樓

阿勒瑪斯大樓係阿聯酋杜拜一座摩天大廈，高360米，68層，2009年起好，係杜拜第七高嘅摩天大廈。
阿南

阿南（あなん）係日本德島縣一市，人口有7萬。
北乃脇海皮
蒲生田海角
蒲生田岬燈塔
太龍寺
太龍寺吊車
午尾瀑布
津乃峰山
阿勒特

阿勒特（英文：Alert, Nunavut）喺加拿大努那活北部，係世上有人長住嘅地方當中最北嘅，距離北極817公里（508英里），2016年人口62人。
阿勒頗省

阿勒頗省（مُحافظة حلب‎）係敘利亞嘅一個省，首府係阿勒頗。
阿南刻

阿南刻（粵拼：aa3 naam4 hak1，古希臘文：Ανάγκη），係希臘神話入面嘅命運、定數同必然嘅神，佢嘅形象係攞住紡綞嘅女神。
阿勒泰機場

阿勒泰機場（粵音：aa3 lak6 taai3 gei1 coeng4）係喺中國新疆嘅一個機場，喺1956年嗰陣起好兼且開放畀人用嚟搭飛機。
阿勒省

阿勒省（土耳其文：Ağrı ili）係土耳其嘅其中一個省，首府阿勒。
阿勞卡尼亞大區

阿勞卡尼亞大區（Región de La Araucanía），係智利其中一個大區，首府提木哥。
金野

金野（韓文：금야군／金野郡 Kŭmya gun */?）係朝鮮民主主義人民共和國咸鏡南道嘅一個郡。
金銀珠寶到門來

《金銀珠寶到門來》係香港新藝影片公司喺1957年嘅一部粵語古裝賀歲片，由馮志剛同李壽祺執導，任劍輝、鄧碧雲主演。

情節
故事係講年三十晚，黃金無錢應付年關，想投河自盡，好彩被鄰居蘇義及時勸止，而且暗中相助，蘇義夫妻亦係身無分文，只好偷番薯食，鄰居林珠夫婦被蘇義嘅仗義行為感動，於是喺新春日到蘇義屋企送贈食物，剛好黃金個老公衣錦還鄉，送贈金銀珠寶畀蘇義夫婦作為報恩嘅故事。
金野結子

金野結子（1980年10月10號—）係日本足球員，踢中場，曾經喺2010年為日本女子足球代表隊出場1次。
金釵拿披石大橋

金釵拿披石大橋（泰文：สะพานกาญจนาภิเษก）喺泰國曼谷，依家係曼谷最長嘅橋。佢係由德國建築師碧克爾荷夫設計嘅鋼臂斜拉式橋。
座橋位於曼谷以南十公里，橫跨湄南河，呢處河面闊五百幾米，橋身全長九百五十米，上邊泰國九號公路通過，連住色功府同龍仔羲，橋上有六線公路，條橋響2007年11月15號落成。
金銀島

《金銀島》（粵拼：gam1 ngan4 dou2，英文：Treasure Island）係蘇格蘭小說家羅拔路易史提芬生一本好出名嘅作品，1881至1882年連載，1883年出書。係講一班海盜去搵寶藏嘅傳奇冒險故仔。
金野潤

金野潤 ，係日本嘅一個男配音員。

配音作品一覽
呢個表唔完整，歡迎加料。
金針

金針係種菜，主要係食佢嘅花冧，色水帶黃。
連翹屬

連翹屬（粵拼：lin4 kiu4 suk6；學名：Forsythia）係木樨科入面嘅一個屬，一般嚟講都係啲落葉灌木。佢屬下有7個品種。
連蟲

連蟲（英文：lindworm）係北歐同中歐一種傳說生物，有陣時畀人當做惡龍一種。
相傳呢種怪獸住喺森林裏面，形狀似一條好巨型嘅蛇；佢哋未必係邪惡嘅，良善嘅連蟲可能只係畀魔法變咗做怪獸嘅王子，但邪惡嗰啲連蟲會攻擊人同食人。
連讀變調

連讀變調係變調嘅一種形式，即啲語素嘅聲調喺詞、詞組入便抑或啲詞、詞組之間受前後語素聲調嘅影響而相應發生變化嘅現象。
連身衫

連身衫（leotard）係一種緊身、一件過嘅衫，會遮蓋住個人嘅膊頭同軀幹，通常係啲人跳舞或者做運動嗰時會著嘅。
連翠邨

連翠邨（英文：Lin Tsui Estate）係香港嘅一條公共屋邨，喺香港島東區柴灣連城道36號，一共有1座樓，288個單位，2018年入伙。
連茨

連茨（粵拼：lin4 ci3；德文：Linz，德文讀音： [lɪnt͡s]）係奧地利第三大城，人口20萬，同時係上奧地利州首府。
維基同享有多媒體嘅嘢：連茨
連翔道

連翔道（英文：Lin Cheung Road）係香港西九龍一條路，連住柯士甸道西同興華街西，長3.6公里，大部份路段同西九龍公路平行。
連花清瘟膠囊

連花清瘟膠囊係一種中成藥，主要功效係清瘟解毒、宣肺泄熱，藥性偏寒。專治發燒或高燒、惡寒、肌肉酸痛、鼻塞流鼻涕、咳嗽、頭痛、咽幹咽痛、脷偏紅、苔黃或黃膩等病徵。武漢肺炎肆虐，2022年開始坊間出現搶購連花清瘟膠囊嘅情況，但中醫師表示，呢種藥只適合用嚟治療疾病，唔可以作為預防用途，所以若果冇病發就唔應該亂食。

成份
連翹、金銀花、炙麻黃、炒苦杏仁、石膏、板藍根、綿貫眾、魚腥草、廣藿香、大黃、紅景天、薄荷、甘草。

服用禁忌
連花清瘟膠囊偏屬寒涼性藥物，對於平素體質虛寒、脾胃比較虛弱嘅人士，包括細路同長者，服用之後有機會出現頭暈、容易攰、四肢冇力、胃痛、腹瀉等，唔建議長期服用。由於方中含有金銀花等藥材，有蠶豆症（G6PD缺乏症）嘅人士需要小心服用。凡服用任何中成藥之前，都應該先諮詢中醫師嘅意見。
連身瞓覺衫

連身瞓覺衫（英文：blanket sleeper 或 footie pajama）係一種特別暖嘅睡衫，通常喺冬天著，喺美國同加拿大比較常見。好多時係孲𤘅子同細蚊仔著。
陳祖恒

陳祖恒（Sunny Tan，1973年—），係香港建制派（商界親中陣營）政治人物兼工業界人士，第七屆香港立法會議員（紡織及製衣界功能界別），經民聯成員，福建泉州人，老豆係陳守仁，大佬係陳亨利。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會紡織及製衣界委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會工業界(第一)委員。同年12月參選第7屆香港立法會選舉，喺紡織及製衣界功能界別選舉打贏鍾國斌，2022年接任生產力促進局主席。
2022年，佢喺李家超無提政綱嘅情況下，有份提名李家超參與2022年香港行政長官選舉。
陳祖為

陳祖為（英文：Joseph Chan Cho Wai，1960年—）係香港政治哲學學者，喺香港大學政治與公共行政學系做過教授。

學術生涯
陳祖為早年居住喺九龍深水埗蘇屋邨，就讀鄧鏡波學校。喺香港中文大學攞到社會科學士學位後，佢去咗倫敦政治經濟學院修讀理學碩士，再喺牛津大學攞埋哲學博士學位。之後，陳祖為加入香港大學政治與公共行政學系，主要教授政治理論，一教就教咗成三十年，直至2021年。佢近年嘅研究範疇包括：儒家政治哲學、比較政治哲學、當代自由主義同民主理論、致善主義、人權同埋公民社會等，論文見於唔同知名國際期刊。1999-2000年，佢係哈佛大學哈佛燕京學社嘅訪問學人。2019至2022年期間，佢喺美國普林斯頓大學嘅「人文價值中心」擔任訪問教授，教儒家政治哲學。

政治參與
陳祖為一般被視為溫和民主派人士。2006年公民黨成立嘅時候，陳祖為係創黨成員之一，2014年退出 。2015年，佢聯同前公民黨成員湯家驊創辦智庫組織民主思路，並擔任民主思路聯席召集人，2017年8月退出。退出民主思路嗰陣，佢曾經公開批評湯家驊嘅言論太過針對民主派。
陳碧鏵

陳碧鏵（CHAN Bik-wah, Prudence）係香港人，曾經做過八達通嘅行政總裁。
陳祉嘉

陳祉嘉（英文：Kaka Chan，1990年2月10號—）係香港女子羽毛球員，2007年開始代表香港參加國際羽毛球賽事，主力打單打。
佢喺浸信會呂明才中學畢業，攞過2009年度香港傑出運動員選舉「最具潛質運動員」獎。老公黃永棋都係香港羽毛球員。
陳禮賢

陳禮賢（6月27號—），綽號禮賢同學，係香港男主持人，2000年開始做新城電台節目主持，2017年過檔東網電視。佢亦演出過ViuTV電視節目。

演出
呢個表唔完整，歡迎加料。
陳秀茹

陳秀茹（1978年—）係香港息影女演員，1995年參選亞洲小姐後加入娛樂圈，比較有名嘅角色包括電影《古惑仔之人在江湖》入面「山雞」嘅女友同埋喺電視劇《反斗智多星》入面扮舒淇。

演藝生涯
佢17歲嘅時候參選亞洲小姐。雖然三甲不入，亦順利出道，更有「翻版鍾楚紅」嘅稱號。不過喺演藝生涯初期，佢多數扮演都係反叛少女角色，直到1999年加入無綫電視，機會先慢慢增加。

息影後生活
後來佢息影，喺2007年跟從丈夫移居美國，但之後離婚收場。
2015年佢發現自己左胸有良性水瘤，需要治療，去到2016年又發現乳房有異常硬塊，經化驗後證實患上乳癌，同時發現下巴位置有皮膚癌。之後佢喺美國進行切除胸部癌細胞組織，並裝上義乳。之後，佢將自己嘅抗癌經歷代入到角色自己所寫嘅小說入面嘅角色，而小說就喺2017年推出。
陳福三

陳福三，台灣嘉義客運界名人，有兩個仔。大仔陳明仁曾任國民黨籍國民大會代表、國民黨國大黨團書記長、國票金控總經理、中國輸出入銀行總經理、彰化銀行常務董事、全國農業金庫總經理等職。細仔陳明文亦係政治人物，曾經係國民黨立委，之後加入民進黨。
陳禛彌

陳禛彌（英文：Jenny Chan，原名陳珍妮，1984年11月28號—）係香港一新聞從業員，前無綫收費電視新聞台、互動新聞台主播。
陳禛彌2006年喺香港中文大學中文系畢業，2007年完成香港中文大學新聞及傳播學碩士課程，其後任職中視網節目主持同埋《蘋果日報》外電編輯，2007年尾轉職亞洲電視24小時新聞台出任主播，2008年尾畀人挖角去到無綫電視做新聞主播。
2011年8月16號，陳禛彌報導新聞嗰陣時將中國國務院副總理李克強讀錯做李克勤，讀錯嘅片段即時喺YouTube廣泛流傳。而佢都即時喺自己嘅微博上面道歉。2012年3月離開無線新聞部，臨走話：
對，我就是那個把某官說錯成某歌星的前新聞主播，你沒有找錯。但說錯一個字，與我智慧並不掛鉤，所以我離開了。
 – 陳禛彌, 逃離‧馳騁
，之後去咗壹傳媒旗下嘅免費報紙《爽報》做嘢。
陳禮安

陳禮安係香港親中派政治人物。

選舉經歷
喺2021年9月，佢成為香港特别行政區選舉委員會同鄉社團委員。
陳秀欽

陳秀欽，香港親中派政治人物。

選舉經歷
喺2021年9月，佢成為香港特别行政區選舉委員會委員(內地港人團體代表)。
2022年，佢喺李家超無提政綱嘅情況下，有份提名李家超參與2022年香港行政長官選舉。
陳福誠

陳福誠，台灣激進親北京派人士，中華統一促進黨主席。之前係羅俊黨部嘅主委。
佢曾經係民進黨嘅成員，但好早期就主張台灣往中國發展。佢反對台獨，主張兩岸和平統一。
陳福誠曾經喺嘉義縣市搞過遊行，呼籲兩岸和平。佢2009年12月參加咗嘉義縣太保市嘅鄉鎮市長選舉。佢仲擔任過嘉義縣五屆太保市嘅民代。
陳秀慧

陳秀慧（英文：Chan Sau Wai，1978年4月25號—），係香港本土派人士，《熱血時報》嘅創辦人，老公係熱血公民實際揸弗人黃洋達，兩公婆曾經參加2012年香港立法會選舉九龍東直選。

經歷
1996年4月出版小說《戀愛不是請客吃飯》，並自任封面模特兒。十八歲時著有小說《我的美麗與哀愁》及《墮落凡塵的天使》，三本小說都由邊渡出版有限公司出版，佢當時嘅男朋友彭浩翔係該出版社股東之一，並以「十七歲的文壇美少女」嘅名義力捧，又安排穿着例如白色小背心接受傳媒訪問，佢因此患上抑鬱症，唔想再寫小說，並同佢分手。
陳秀慧以佢嘅作品有文學價值為申請理由，唔經聯招考入嶺南大學中文系。之後，彭浩翔以出版社嘅名義寄信到大學舉報，聲稱嗰三本小說唔係由陳秀慧所寫，唔符合佢嘅申請入學理由，唔應該繼續就讀之類，陳秀慧因而被大學召見，澄清彭嘅無理指控，最後順利畢業。同彭分手後，陳秀慧1998年著有《不夠投入》，改由大文化社出版，部份內容係曾刊登在蘋果日報嘅文章。
陳秀慧信奉藏傳佛教多傑雄登，本來唔傾向結婚，黃洋達為追求佢，喺網台開節目《笑死朕》同佢做拍檔，2010年底結婚，黃洋達當時正為賀歲電影寫劇本，為結婚失踪失聯幾日。後來黃洋達因社運被拘捕，但二人因為浪漫冇註冊，引致陳秀慧唔能為佢處理一啲法律事宜，為咗咁二人急急補辦註冊手續。
2012年同黃洋達組隊立法會選舉，以得票36,608（12.85%）落敗。選舉後有份創辦《熱血時報》，集老闆娘、策劃、出版經理、編輯及網台主持於一身。
陳秀珠

陳秀珠（Rebecca Chan，1958年10月20號—）係香港女演員，喺香港出世，祖籍廣東潮陽，1979年參加無綫電視香港小姐競選，雖然三甲唔入，但都簽約無綫電視，主持過《K-100》、《體育世界》等等節目，後來主要拍電視劇。2020年7月離開無綫電視。

演出
呢個表唔完整，歡迎加料。
雙面醫生

《雙面醫生》（日文：コウノドリ），係日本漫畫家鈴之木祐（日文：鈴ノ木ユウ）創作嘅以婦科做題材嘅漫畫，後嚟畀人拍做電視劇，喺2015年10月16號喺日本TBS電視台度播，綾野剛做主角。2017年6月TBS電視台公布會喺10月播出第二季。
雙髁類

雙髁類（粵拼：soeng1 fo1 leoi6；學名：Dicondylia）係指古顎目以外嘅所有現存昆蟲。雙髁類特徵係下顎有兩個位接駁住個頭（雙髁），而古顎目成個下顎淨係喺一個位由一個波形嘅關節接（原始嘅下顎結構）。蝴蝶、蜜蜂、同甲蟲等常見嘅昆蟲絕大多數都係雙髁類。
雙飛人

雙飛人（法文：Ricqlès），全名法國雙飛人藥水（法文：Alcool de menthe de Ricqlès），係隻法國發明嘅藥，響1838年由法國化學家Henri de Ricqles研製，成份包括酒精同薄荷油，內服外用都得。因為商標有兩個有翼天使，所以中文名叫「雙飛人」。
現時該藥由德國零食生産商哈利寶喺法國嘅分公司Haribo Ricqles Zan S.A.生產。
雙魂

《雙魂》（英文：Walk With Me）係2019年上畫嘅香港、馬來西亞合拍粵語電影，由衛詩雅、林德信、吳耀漢、吳浣儀、戚玉武、關寶慧、吳嘉龍、秦順薏、莊雪梅、朱健美、陳芷琳主演，李勇昌執導。